ปชช.ชาวเพชรบุรีให้ความสนใจเดินทางมาติดตามสถานการณ์น้ำที่ไหลผ่านแม่น้ำเพชรบุรี ช่วงน้ำทะเลหนุนพร้อมมั่นใจภาครัฐในการรับมือ
ที่บริเวณริมตลิ่งเทศบาลเมืองเพชรบุรีในช่วงเช้าของวันหยุดยาวเทศกาลวันแม่แห่งชาติได้มีชาวเพชรบุรีที่อยู่ในตัวเมืองและพื้นที่ใกล้เคียงเดินทางมาดูปริมาณน้ำที่ไหลผ่านแม่น้ำเพชรบุรีซึ่งในวันนี้ได้มีการคาดการณ์ว่าจะมีน้ำทะเลหนุนขึ้นสูงและมีฝนตกลงมา ทำให้ในช่วงเช้าเริ่มมีฝนตกบ้างเล็กน้อย ขณะที่ประชาชนที่มาดูระดับน้ำส่วนใหญ่ยังมั่นใจกับการรับมือทางหน่วยงานภาครัฐ โดยนางอรวรรณ นิลพงษ์ ชาวเพชรบุรีย่านวัดมหาธาตุ บอกว่า ได้เดินทางมาติดตามสถานการณ์น้ำทุกวัน และยังมั่นใจว่าปีนี้น้ำจะไม่ท่วมเหมือนปีที่ผ่านมาเพราะมีมาตรการรับมือล่วงหน้าพร้อมขอบคุณทุกภาคส่วนที่เข้ามาดูแลให้ควาช่วยเหลือชาวเพชรบุรีอย่างเต็มที่

สำหรับการประกาศแจ้งเตือนภัยน้ำท่วมลุ่มน้ำเพชรบุรีที่สถานีระบายน้ำต่างๆในวันนี้ พบว่า ปริมาณน้ำที่ไหลผ่านระดับตลิ่งตั้งแต่สถานีอำเภอท่ายางอยู่ที่ระดับ 4.73 เมตร อำเภอบ้านลาด 6.95 เมตร และอำเภอเมือง 4.43 เมตร ขณะที่การระบายน้ำเขื่อนเพชรอยู่ที่ 114.20 ลูกบาศก์เมตร/วินาที